AFRIKAANSE OPSOMMING: Hierdie studie is hoofsaaklik gemoeid met verantwoordelike en bedagsame interpretasies van die Bybel as die heilige boek in geloof-gemeenskappe. Die kwessie van armoede en verwante kwessies het my genoop om die vraag te vra: hoe kan die evangelies goeie nuus wees vir Christene in arm gemeenskappe in Suid-Afrika? Dit is die mening van hierdie studie dat die metode van interpretasie die kern van die saak is in die ontsluiting van goeie nuus uit die Bybel. In hoofstuk een stel ek voor dat 'n sosiaal-wetenskaplike benadering in kombinasie met feministiese hermeneutiek 'n goeie metode vir die interpretasie van Bybelse tekste is in verarmde gemeenskappe. Die sosiale wetenskappe help om die teks in sy behoorlike konteks te plaas en gee die leser 'n punt van verband tussen sy of haar sosiale ligging en dié van die teks. Feministiese hermeneutiek soek die gemarginaliseerde en stil stemme in die teks met die doel van transformasie in die hedendaagse konteks. In die tweede hoofstuk van hierdie studie ondersoek ek die belangrike sosiale waardes van die eerste eeu nC Mediterreense wêreld as uitgangspunt vir eksegese van die geselekteerde tekste (Lukas 1:39-56 en 4:16-30). Die derde en vierde hoofstukke vorm die eksegetiese korps van die studie. In albei het ek gekyk na hoe die sosiale waardes wat in hoofstuk twee geidentifiseer word, hierdie tekste beïnvloed en gevorm het. Die laaste deel van beide hierdie hoofstukke kyk na 'n baie spesifieke feministiese hermeneutiese model wat uiteindelik tot transformasie lei. Hoofstuk drie handel oor Lukas 1: 39-56 as perikoop, terwyl hoofstuk vier oor Lukas 4:16-30 handel. Hoofstuk vyf fokus op die korrelasie van die bevindinge in die eksegese van hoofstuk drie en hoofstuk vier. Hierdie hoofstuk gee ook 'n paar implikasies met konkrete voorbeelde van 'n pad vorentoe vanaf die interpretasie van die teks tot die toepassing van die teks. Ek stel 'n Christelike ontwikkeling van gemeenskappe voor as 'n moontlike uitkoms van die lees en interpretasie van die Bybel deur die lens van 'n sosiaal-wetenskaplike benadering in samehang met feministiese hermeneutiek. Die laaste hoofstuk, hoofstuk ses, is 'n oorsig en samevatting van die studie.